**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2023. január 26-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

A területi közigazgatás működésével, az ingatlan-nyilvántartással és a területfejlesztéssel összefüggő egyes törvények módosításáról szóló 2022. évi XLVIII. törvény – sok más mellett – a Magyarország helyi önkormányzatairól szóló 2011. évi CLXXXIX. törvényt is módosította, miszerint ezentúl a képviselő-testület ülésének jegyzőkönyvén túl a polgármester, a főpolgármester, a vármegyei közgyűlés elnöke és a jegyző képviselő-testület által átruházott hatáskörében meghozott – hatósági döntésnek nem minősülő – döntését is meg kell küldeni a kormányhivatalnak, amely az egyes szervezeti egységektől a jövőben figyelmet és többletmunkát kíván. A munkát a Jogi és Képviselői Osztály koordinálja.

A 2022. évi LI. törvény – az állami vagyonnal való gazdálkodás hatékonyságának növelése érdekében egyes vagyongazdálkodást érintő törvények módosításáról – által bevezetett, a Polgári Törvénykönyvről szóló 2013. évi V. törvény 2023.07.01-tól hatályos módosítása értelmében belföldi ingatlan esetében, ha nincs örökös, akkor az ingatlan fekvése szerinti önkormányzat a törvényes örökös az ingatlanon található egyéb ingó dologgal együtt.

Az 535/2022. (XII.21.) Korm. rendelet, valamint a 2022. évi LXXIV. törvény nagyszámú munkaviszonyra, munkavégzésre vonatkozó szabályozást módosított, többek között:

* az apasági szabadsághoz kapcsolódó munkáltatói feladatok,
* a munkáltató általi tájékoztatási határidők, és a tájékoztatók tartalma,
* a munkaszerződés kötelező tartalmi elemeinek köre és értelmezése,
* a munkavállaló munkavégzési és rendelkezésre állási mentesülése eseteinek köre,
* a munkaviszony megszüntetéséhez kapcsolódó szabályok (felmondási tilalom, indokolás, igazolások),
* az elrendelhető munkaidő és annak beosztása,
* újabb pótszabadságok bevezetése, és a szabadság kiadásának, megváltásának szabályai,
* a vezető állású munkavállalókra vonatkozó szabályok.

A fentiekkel összhangban változnak az Mt. átmeneti rendelkezéseit előíró, a közszolgálati tisztviselőkről szóló, és a kormányzati igazgatásról szóló törvény előírásai is.

A 1648/2022. (XII.22.) Korm.határozattal létrehozták a Deregulációs Kerekasztalt, amelynek feladata a szabályozások egyszerűsítése, a jogszabályok észszerű működés szempontjából történő tartalmi felülvizsgálata, valamint a jogszabályok technikai és tartalmi deregulációja.

2022. december 23-án kihirdetésre került az 573/2022. (XII.23.) Korm.rendelet a kötelező legkisebb munkabér és a garantált bérminimum megállapításáról, így 2023.01.01-től a minimálbér 232.000,- Ft/hó, 53.340,- Ft/hét, 10.670,- Ft/nap, 1.334,- Ft/óra; a garantált bérminimum 296.400,- Ft/hó, 68.140,- Ft/hét, 13.630, Ft/nap, 1.704,- Ft/óra összegre változik.

A Magyarország biztonságát szolgáló egyes törvények módosításáról szóló 2022. évi L. törvényben az „öregségi nyugdíjminimum” fogalma helyett bevezetésre került a „szociális vetítési alap”, amely számtalan szociális, gyermekvédelmi és hasonló ellátás alapját érinti, azonban a változtatás hosszú távú következménye még nem látható. A szociális igazgatásról és szociális ellátásokról szóló 1993. évi III. törvény 2023.01.01-től hatályos módosítása amellett, hogy beemeli a szociális vetítési alapot az öregségi nyugdíjminimum helyett, törvényi szinten is rögzíti, hogy mindenki felelős önmagáért, ha erre nem képes, akkor elsősorban a rokontartás szabályai alapján a hozzátartozók, ennek hiányában az önkormányzat, majd végső soron az állam kötelezettsége a gondoskodás. A szociális intézmények és intézkedések rendszerének kialakítása, működésének biztosítása az állam és az önkormányzat közös feladata.

A veszélyhelyzet ideje alatt a rendszeres gyermekvédelmi kedvezményre való jogosultság jövedelmi feltételeinek egyes szabályaitól való eltérésről szóló 344/2022. (IX. 9.) Korm. rendelet 2022.12.31-én hatályát vesztette.

A 106/2022. (III. 12.) Korm. rendelet módosításáról szóló 493/2022. (XII.2.) Korm.rendelet a települési önkormányzat jegyzőjének illetékességére vonatkozó szabályokat tartalmaz az ingyenes intézményi és szünidei gyermekétkeztetést igénybe vevők vonatkozásában.

2022. évi LXXIII. salátatörvény – az egyes egészségügyi tárgyú törvények módosításáról – tartalmazza az egészségügyi alapellátásról szóló 2015. évi CXXIII. törvény módosítását is, amelyről a januári ülésen kap a Tisztelt Közgyűlés részletes tájékoztatást.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2022.12.01. - 2022.12.31. közötti időszakban 82 db, a *2022. évben összesen 994 db* szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről. *A 2022. évben a Közgyűlés 27 db rendeletet, illetve rendeletmódosítást fogadott el.*

A 2022. december 8. napján tartott rendes Közgyűlésen megalkotott rendeletek 2022. december 14. napján kerültek kihirdetésre:

* az önkormányzat 2023. évi átmeneti gazdálkodásáról szóló 22/2022. (XII.14.) önkormányzati rendelet – hatályba lépett 2023. január 1. napján;
* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 23/2022. (XII.14.) önkormányzati rendelet – hatályba lépett 2022. december 15 napján;
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 24/2022. (XII.14.) önkormányzati rendelet – hatályba lépett 2022. december 15 napján;
* a helyi adókról szóló 38/2011. (XII.19.) önkormányzati rendelet módosításáról szóló 25/2022. (XII.14.) önkormányzati rendelet – hatályba lépett 2023. január 1. napján;
* a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításáról szóló 26/2022. (XII.14.) önkormányzati rendelet – hatályba lépett 2022. december 15 napján;
* a vásárok és piacok működéséről szóló 34/1995. (X.26.) önkormányzati rendelet módosításáról szóló 27/2022. (XII.14.) önkormányzati rendelet – hatályba lépett 2022. december 15 napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2022. december 8-i rendes Közgyűlésen elfogadott határozatok és a Közgyűlés jegyzőkönyve is megküldésre került a Vas Megyei Kormányhivatalnak, illetve – a nyilvános ülést illetően – kihirdetésre és a honlapra feltöltésre került.

Az Iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal éves, 2022.01.01-2022.12.31. napja közötti iktatókönyvek szerinti hivatali statisztikáját:

|  |  |  |
| --- | --- | --- |
|  | Az iktatott ügyiratok megnevezése Az iktatott ügyiratok száa | |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **Főszám** | **Alszám** |
|  |  |  |
| **A A) PÉNZÜGYEK** | **73150** | **7880** |
| 1 A.1. Adóigazgatási ügyek | 73150 | 7880 |
| **B B) EGÉSZSÉGÜGYI IGAZGATÁS** | **34** | **377** |
| **C C) SZOCIÁLIS IGAZGATÁS** | **3303** | **15832** |
| **E E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMU** | **2278** | **9350** |
| 1 E.1. Környezet- és természetvédelem | 187 | 846 |
| 2 E.2. Építésügyek, településrendezés, területrendezés | 317 | 3405 |
|  |  |
| 3 E.3 Építésügy | 2 | 5 |
| 4 E.4 Kommunális ügyek | 1772 | 5094 |
| **F F) KÖZLEKEDÉS ÉS HÍRKÖZLÉSI IGAZGATÁS** | **1446** | **6032** |
| **G G) VÍZÜGYI IGAZGATÁS** | **57** | **268** |
| **H H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **6729** | **28625** |
|  |  |
| 1 H.1. Anyakönyvi és állampolgársági ügyek | 2405 | 4944 |
| 2 H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 1 | 371 |
| 3 H.3. A Választásokkal kapcsolatos ügyek | 18 | 4516 |
| 4 H.4. Rendőrségi ügyek | 3 | 5 |
| 7 H.7. Igazságügyi igazgatás | 88 | 596 |
| 8 H.8. Egyéb igazgatási ügyek | 4200 | 18037 |
| **I I) LAKÁSÜGYEK** | **1401** | **8455** |
| **J J) GYERMEKVÉDELMI ÉS GYÁMÜGYI IGAZGATÁS** | **536** | **2775** |
| **K K) IPARI IGAZGATÁS** | **72** | **231** |
| **L L) KERESKEDELMI IGAZGATÁS, TURISZTIKA** | **810** | **2624** |
| **M M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **356** | **2257** |
|  |  |
| **P P) KÖZOKTATÁSI ÉS MŰVELŐDÉSÜGYI IGAZGATÁS** | **105** | **802** |
| **R R) SPORTÜGYEK** | **11** | **43** |
| **U U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **2046** | **26826** |
|  |  |
| 1 U.1. Képviselő-testület iratai | 38 | 298 |
| 2 U.2. Kisebbségi önkormányzat iratai | 4 | 39 |
| 3 U.3. Szervezet, működés | 935 | 9472 |
| 4 U.4. Iratkezelés, ügyvitel | 61 | 573 |
| 5 U.5. Személyzeti, bér- és munkaügyek | 77 | 5561 |
| 6 U.6. Pénz- és vagyonkezelés | 922 | 10730 |
| **X X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁ** | **14** | **166** |
| 1 X.1. Honvédelmi igazgatás | 6 | 10 |
| 2 X.2. Polgári védelmi, katasztrófavédelmi igazgatás | 8 | 156 |
|  |  |
| **ÖSSZESEN:** | **92348** | **112543** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását. Ellátta továbbá a 2022. évi népszámláláshoz kapcsolódó adminisztrációs és számfejtési feladatokat.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 617 db iktatott ügyirat keletkezett az irodán.

**1.** Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

A 11-es Huszár úti laktanya egy részének értékesítésére lefolytatott pályázati liciteljárás eredményes volt, az ingatlanokat az Önkormányzat 679.800.000,- Ft + ÁFA összegért értékesítette.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladatai közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése).

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások-tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az Iroda részt vett a Közgyűlés által elfogadott takarékossági program előkészítésében, adatgyűjtésben és feldolgozásban, valamint a program végrehajtásának ellenőrzésében.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000,- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A Magyar L. utca, a Nádasdy F. utca, a Paragvári utca és a Dozmat utca esetében is a kivitelezés befejeződött, a felújítás megvalósult, a műszaki átadás megtörtént.
* **Gyöngyös-patak hídrekonstrukció:** A kivitelező kiválasztására irányuló második közbeszerzési eljárás eredményes. A Belügyminisztérium (BM) felé benyújtott többlettámogatási kérelem – a 2022.12.08. napján érkezett válaszlevélben – elutasításra került, azonban Közgyűlési határozat alapján a szükséges többlet biztosított.
* **Vásárcsarnok környékének rekonstrukciója, kapcsolódó parkolók kialakítása:** A kivitelezés folyamatban van, várható befejezés 2023. első negyedév vége.
* **Víztorony és környezetének fejlesztése, II. ütem:** A kivitelezés befejeződött, a felújítás megvalósult, a műszaki átadás megtörtént.

A Támogatói Okirat módosítási kérelme október végén benyújtásra került, a BM 2022.12.16-án jóváhagyta, ezzel a támogatás pénzügyi felhasználási határideje 2023.12.31. napjára módosult.

A **Gothard-kastély állagmegóvása** című Modern Városok Program projektben a projekt meghosszabbítására irányuló módosítási kérelmet benyújtottuk, a Miniszterelnökség döntését várjuk.

A műszaki ellenőr kiválasztása megtörtént, a kivitelező feltételes beszerzése folyamatban van.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló 3. hiánypótlása benyújtása, valamint a fel nem használt támogatás más célú felhasználására irányuló kérelem benyújtása megtörtént a Miniszterelnökség felé.

A TOP közösségi szinten irányított helyi fejlesztési **(CLLD)** program keretében valamennyi projektben folyik a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben szakértői vélemény készült az épület nedvességállapotáról, amely alapján új tervek elkészítésére, örökségvédelmi szakhatóság jóváhagyására van szükség.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében a közbeszerzési eljárás lefolytatásra került. A mérföldkő határidők hosszabbítása érdekében szerződés-módosítás beküldésre került a MÁK részére 2022.12.16-án. A projektre többlettámogatási igény került benyújtásra előzetes jóváhagyásra a HACS Munkaszervezet részére. A többlettámogatási igényhez az Irányító Hatóság (IH) előzetesen hozzájárult a 2023.01.11-én megküldött levelében.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés megvalósult.  A Közreműködő Szervezet közbenső helyszíni ellenőrzést tartott 2023.01.11-én. A Záró Szakmai Beszámoló benyújtásra kerül 2023.02.28. napig.

A **TOP-7.1.1-16-H-ERFA-2021-00825** számú, „**Tószer téri sportpálya közösségi célú fejlesztése”** című projekt 4. számú záró Szakmai Beszámolójának benyújtási határideje 2023.01.29. A műszaki átadás-átvételi eljárás 2022.11.03. napján megtörtént.

A **TOP-7.1.1-16-H-ERFA-2020-00749** számú, „**Közösségi terek sportfunkciókkal való bővítése”** című projekt 3. számú Szakmai Beszámolója 2022.11.30. napján beküldésre került. A műszaki átadás-átvételi eljárás 2022.12.08. napján megtörtént.

A **TOP-7.1.1-16-H-ERFA-2020-00750 „A 11-es Huszár úti lakótelepen lévő közpark közösségi célú fejlesztése”** című projekt 4. számú záró Szakmai Beszámolójának benyújtási határideje 2023.01.29. A műszaki átadás-átvételi eljárás 2022.11.03. napján megtörtént.

A **TOP-7.1.1-16-H-ESZA-2020-02011** számú **DigIT-AGORA - Okos város, okos közösségek** című projekt esetében a 3. számú szakmai beszámoló a Közreműködő Szervezet által jóváhagyásra került 2023.01.18-án.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetében a II. közbeszerzési eljárás eredménytelen lett. A III. közbeszerzési eljárás kiírásra került, ajánlattételi határidő 2023.02.01. napja.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetében a kivitelezésre vonatkozó vállalkozási szerződés 2023. január 20-án aláírásra kerül.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a készültség jelenleg 75 %-os. A 99 500 000,- Ft-os többlettámogatási igény elbírálásra került, megtörtént a támogatási szerződés módosítása. Újabb többlettámogatási igény került elbírálásra 101.015.877,- Ft összegben, a támogatási szerződés módosítása folyamatban van.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében a korábban beadott többlettámogatási igény elbírálásra került, az 1455/2022. (IX. 19.) Korm. határozat alapján az igényelt 508.319.343,- Ft-ból 322.073.616,- Ft többlettámogatást kaptunk. Újabb többlettámogatási igény került elbírálásra 186.245.727,- Ft összegben, a támogatási szerződés módosítása folyamatban van.

A Horizont2020-as **JUSTNature** projekt megvalósítása során előkészítés alatt áll a Helyi Stakeholder Csoport felállítása, a közös tervezés munkafolyamatának kialakítása. Az első Stakeholder találkozó tervezett időpontja 2023. február 7. napja, a munkafolyamat egyeztetés alatt.

A projekt vezetőpartnere részére adatszolgáltatási kötelezettségünk teljesítése előkészítés alatt van.

A következő, 3. projekttalálkozó helyszíne megosztva Budapest és Szombathely lesz 2023. március 6-9. között, az előkészítés megkezdődött.

A „**Gazdaság-és foglalkoztatásfejlesztési partnerség a Szombathelyi járás területén**” (Paktum) projekt megvalósítása 2022.03.31-én befejeződött. A záró kifizetési kérelem és beszámoló összeállítása és benyújtása megtörtént, 2023. január 26-án záró helyszíni ellenőrzésre kerül sor. A fel nem használt támogatás visszafizetése folyamatban van.

A **European City Facility** projektben a szakmailag érintett szervezetek (SZOMTÁV, SZOVA, Tankerület) bevonásával folyik a szakmai munka, kéthetenkénti találkozókkal. A szakértők 2023. január 17-én hidrogénüzemű autóbuszok használatáról és töltőhálózat tervezéséről, kialakításáról szóló konferencián vesznek részt. A Beruházási koncepció megírása elkezdődött a szakmai munkaanyagok alapján.

A Waclaw Felczak Alapítvány **„Dwa bratanki”** felhívására benyújtott pályázatnál, aminek részeként 2022. május 6-án megvalósult a testvérvárosi megállapodás aláírása a lengyelországi Elblag várossal, a szakmai és pénzügyi beszámoló ellenőrzése folyamatban van.

A 2022. november 16-án benyújtott **EnABle** rövid nevű pályázat értékelése folyamatban, a hiánypótlás benyújtásra került 2023. január 12-én.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt projektmenedzsment és kötelezően előírt nyilvánosság tevékenysége folyamatos. A projektelőleget a támogató kiutalta (2022.12.14-én jóváírva). A tervegyeztetés megtörtént, az építési engedély 2023.01.09-én kiadásra került. A kiviteli tervek és a részletes tervezői költségbecslés készítése folyamatban van.

A **TOP-6.1.4-16-SH1-2017-00001** számú, **„Képtár turisztikai célú felújítása”** projekttel kapcsolatban a vizesblokk felújítására újbóli közbeszerzési eljárás indult, melynek ajánlattételi határideje 2023. február 2. napja 10:00 óra.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban új tervek elkészítése van folyamatban a napelemes rendszer kialakítása érdekében. A projekt Kommunikációs Terve elkészült, annak beküldése megtörtént.

A **TOP-6.1.5-15-SH1-2019-00002** számú **"A Ferenczy utca hiányzó szakaszának kiépítése"** című projekt 4. számú mérföldkőhöz tartozó Szakmai Beszámolója 2022.12.13. napján jóváhagyásra került.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című projekt a kivitelezés és a műszaki ellenőrzés vonatkozásában a 100%-os készültségi szintnek megfelelő. A műszaki átadás-átvételi eljárás 2022.09.19. napján megtörtént. A projekt 7. számú mérföldkőhöz tartozó Szakmai beszámolója 2022.12.20. napján benyújtásra került.

A **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projekt a kivitelezési és a műszaki ellenőrzés vonatkozásában a 100%-os készültségi szintnek megfelelő. A műszaki átadás-átvételi eljárás 2022.11.08. napján megtörtént. A projekt 6. számú időközi kifizetési igénylése 2022.12.20. napján jóváhagyásra került.

A **TOP Plusz-1.3.1-21** számú **„Fenntartható városfejlesztés Szombathelyen”** című pályázat Támogatási Szerződése 2022.12.09-én aláírásra került.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

Az irodára **2022. november 18-től** **– 2023. január 10-ig** hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 21 |
| Adósságkezelés | 18 |
| Átmeneti támogatás | 191 |
| Krízis támogatás | 207 |
| Rendszeres gyógyszertámogatás | 46 |
| Temetési segély | 4 |
| Fűtési támogatás | 41 |
| Rendszeres gyermekvédelmi támogatás | 28 |
| Hátrányos helyzet megállapítása | 20 |
| Önkormányzati lakásban lakók lakbértámogatása | 127 |
| Nem önkormányzati lakásban lakók bérleti díj támogatása | 23 |
| Gázártámogatás | 14 |
| Villamosenergia támogatás | 11 |
| **Összesen** | **751** |

A kérelmek elbírálása mellett az ügyintézők – az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság - a 2022. novemberi és decemberi ülésén - mindösszesen 11 család részére a lakáshasználatuk meghosszabbításáról döntött, továbbá 6 család részére pedig **rendkívüli szociális krízishelyzetére tekintettel** önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

**Közösségi Bérlakás Rendszerben nyilvántartott ingatlanok bérbeadása:** a tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2022. november hónapban 3 ingatlan került a KBR rendszerében bérbeadásra.

**Lakás helyreállításának vállalásával történő bérbeadás:** a környezettanulmányok elvégzését követően a kérelmezőkkel történt személyes egyeztetések alkalmával a SZOVA NZrt. által megküldött 10 db üres, helyreállítandó bérlakás pontos címét, alapterületét, szobaszámát és egyéb helyiségeinek felsorolását, komfortfokozatát, fűtési módját, valamint a felújítási költség összegét tartalmazó bérlakások listája alapján az igénylők megjelöltek 2 – 3 lakást, amelyeknek megtekintését követően nyilatkoztak arról, hogy részükre a felajánlott ingatlan megfelel. A bérleménykezelők a lakások megtekintését több időpont biztosításával tették lehetővé. Az egyeztetések során 80 kérelmezővel történt személyes, és több alkalommal telefonon történő konzultáció. Az egyeztetéseket követően 9 db helyreállítandó bérlakás került kijelölésre.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2022. december - 2023. január közötti időszakra vonatkozóan:

* Az iroda folyamatosan figyelemmel kíséri és egyeztetéseket folytat a Szombathelyi Sportközpont és Sportiskola Nonprofit Kft-vel (Sportiskola) a szombathelyi diákok úszásoktatásával kapcsolatban.
* Az iroda folyamatos egyeztetéseket folytat a Szombathelyi Szabadidősport Szövetség elnökségével.
* Az iroda a Sportiskolával közösen megszervezte és lebonyolította a 2022. évi Sportkarácsonyi Ünnepséget, valamint az iroda teljeskörűen megszervezte és lebonyolította a 2021/2022. tanévben a diákolimpián sikeresen szereplő diákolimpikonok Jutalmazási Ünnepségét.
* Az iroda közreműködésével a Neumann János Általános Iskola udvarán található 3 db műfüves labdarúgó pálya éves karbantartási munkálatainak kivitelezése megtörtént.
* Az iroda folyamatos egyeztetéseket folytatott a Szombathelyi Szabadidősport Szövetséggel és a Pannonsport Kft-vel a 2022. évi Szilveszter Teremlabdarúgó Torna szervezésével kapcsolatban.
* Az iroda szervezésében került lebonyolításra a Kábítószerügyi Egyeztető Fórum aktuális havi ülése.
* Az iroda napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.

A sport területén végzett feladatok:

* 2022. decemberi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* január havi bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános iskolások részére röplabda diákolimpia;
* általános iskolások részére torna diákolimpia;
* középiskolások részére fiú kosárlabda diákolimpia;
* általános és középiskolások részére rövidpályás gyorskorcsolya diákolimpia;
* általános és középiskolások részére – iskolák a jégen.

Az iroda előkészítette és lebonyolította a különböző téli szabadidős programokat:

* II. Szilveszteri Teremröplabda Kupa,
* II. Szombathelyi Szilveszteri Mix Röplabda Kupát.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2022. december 8. - 2023. január hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk jóváhagyása;
* pályázati elszámolások ellenőrzése;
* a Kulturális és Civil Alapra benyújtott pályázatok támogatási szerződéseinek elkészítése;
* kapcsolattartás civil szervezetekkel, egyeztetések lefolytatása civil szervezetek elhelyezéséről;
* Szent Márton Kártya ügyintézés;
* babaköszöntő csomagok előkészítése;
* polgármesteri keret terhére támogatási szerződések elkészítése;
* „Aktív időskor Szombathelyen” elnevezésű program rendezvényének előkészítése;
* adventi vásár programjainak koordinálása.

Egészségügy területén végzett feladatok:

* a 2022. december 7-i Egészségügyi Szakmai Bizottsági ülés jegyzőkönyvének elkészítése;
* decemberi bizottsági, közgyűlési határozatok végrehajtása;
* január havi közgyűlési és bizottsági előterjesztések elkészítése;
* praxisátadással kapcsolatos ügyek intézése;
* alapítványok elszámolásának ellenőrzése.

Kultúra területén végzett feladatok:

* 2022. decemberi bizottsági és közgyűlési határozatok végrehajtása;
* rendelkező levelek, támogatási szerződések készítése;
* januári bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* a Magyar Kultúra Napi díjátadó előkészítése.

Köznevelés területén végzett feladatok:

* decemberi bizottsági, közgyűlési határozatok végrehajtása;
* az Elamen Zrt-vel kötött vállalkozási szerződés módosításának elkészítése;
* a nyersanyagnorma és rezsikulcs emelésére vonatkozó számítások elkészítése;
* az óvodák részére a belső kontrollrendszer ellenőrzése, aktualizálása;
* az óvodák részére biztosított 100.000,- Ft karácsonyi támogatással kapcsolatos ügyintézés;
* az óvodák létszámadatainak aktualizálása;
* vezetői önértékelés keretében a munkáltatói interjú elkészítése (Mesevár Óvoda);
* vezetőváltás következtében átadás-átvétel lebonyolítása (Maros Óvoda);
* törvényességi ellenőrzés lebonyolítása (Weöres Sándor Óvoda);
* SNI-s óvodás gyermekek szakvéleményének elküldése a Szakszolgálati Koordinátor részére a fejlesztés megszervezése érdekében.

A **Közgazdasági és Adó Osztály** vezetője az alábbi tájékoztatást adta az osztály munkájáról **2022. december 8. – 2023. január** beszámolási időszakra vonatkozóan:

Az osztály a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda** tevékenységérőlazalábbi tájékoztatást adom:

A **2023. január 1. napján** hatályba lépett **„Egyes adótörvények módosításáról” szóló 2022. évi XLV. törvény** érinti a helyi iparűzési adó rendelkezéseket is, melynek értelmében a helyi adókról szóló 1990. évi C. törvény (a továbbiakban: Htv.) 39/A. §-a és 39/B. §-a szerinti egyszerűsített iparűzési adóalap-megállapításra vonatkozó szabályozás módosul 2023. január 1. napjától. A Htv. ezirányú módosítása a jogalkotói szándék szerint átláthatóbbá, könnyebben teljesíthetővé teszi az egyszerűsített iparűzési adóalap-megállapítás alkalmazását.

A 2022. adóévre hatályos helyi adószabályok értelmében külön-külön egyszerűsített iparűzési adóalap-megállapítási szabály és külön eljárási rendelkezés vonatkozik a 8 millió forintot meg nem haladó nettó árbevételű vállalkozóra, az átalányadózó vállalkozóra, a KATA alanyára, a KIVA alanyára. Ez a sokféle, egymást részint átfedő adóalap-megállapítási rendszer nehezíti az áttekinthetőséget, az adóalap-megállapítási módok közötti választás külön mérlegelést igényel.

A Htv. 39/A. §-ának módosítása szerint valamennyi olyan vállalkozó, akinek az adóévi bevétele – éves szinten számítva, azaz 12 hónapnál rövidebb adóév esetén a működés naptári napjai alapján évesítve – a 25 millió (a személyi jövedelem-adótörvény szerinti átalányadót választó kereskedők esetén a 120 millió) forintot nem haladja meg, jogosulttá válik az iparűzési adóalapja egyszerűsített megállapítására. A bevétel-alapú differenciálás illeszkedik az adó forgalmi adó jellegéhez, képes jól leírni a vállalkozás méretét, s egyben biztosítja, hogy mindazon vállalkozók, akik jelenleg alkalmazzák az egyszerűsített adóalap-megállapítás valamely fajtáját, élhessenek az új modell biztosította egyszerűbb szabályokkal. A kisvállalkozók egyszerűsített iparűzési adóalapja az adóévi bevételük nagyságától függően sávosan differenciált, (a székhelyük és a telephelyeik fekvése szerinti) önkormányzatonként azonos nagyságú, tételes összeg lehet. Az új szabály három bevételi sávot és ahhoz tartozó tételes adóalapot határoz meg.

Ezen egyszerűsített adóalap-megállapítás választása esetén a Szombathelyen hatályos 2%-os helyi iparűzési adómértékre figyelemmel a 12 millió forint árbevétel alatti kisvállalkozónak évi 50.000,-Ft, a 12-18 millió forint árbevétel közötti kisvállalkozónak évi 120.000,-Ft, a 18-25 millió forint árbevétel közötti kisvállalkozónak évi 170.000,-Ft lesz a tételes összegű helyi iparűzési adója. A 2023. adóévre vonatkozó választást a 2022. adóévi adóbevalláson kell megtenni 2023. május 31-ig. A fenti árbevételi sávok szerinti 2023. adóévi adóelőleget szintén ezen időpontig kell megfizetni. Ha a kisvállalkozó adóévi bevétele az előző adóévben is irányadó bevételi sávhatárt nem lépi át, az évi egyszeri adó(előleg) fizetésen túlmenően a 2023. adóévről és azt követő adóévekről adóbevallás benyújtási kötelezettsége nem lesz.

A Htv. módosítása szerinti új rendelkezés azonban általános jelleggel rögzíti, hogy ha a kisvállalkozó a Htv. 39/A. § szerinti új adóalap-megállapítást alkalmazza, akkor a helyi iparűzési adóban adómentességre, adókedvezményre és adócsökkentésre nem jogosult.

A kisadózó vállalkozók tétételes adójáról szóló 2022. évi XIII. törvény (a továbbiakban: Kata  
tv.) 2022. szeptember 1-jei hatálybalépésével az alábbiak szerint módosultak az egyszerűsített iparűzési adóalap-megállapítást választott KATA adóalanyok 2022. évi helyi iparűzési adóbevallási kötelezettségei:

- Azok az adóalanyok, akik „régi KATA” alanyként egyszerűsített iparűzési adóalap-megállapítást választottak, de 2022. szeptember 1. napjától már nem nyilatkoztak az egyszerűsített iparűzési adóalap-megállapításról, illetve a Kata tv. alapján már nem KATA alanyok a 2022. január 1. és 2022. augusztus 31. közötti időszakról - ha adóalap-mentességet kívánnak igénybe venni az iparűzési adóban - akkor 2023. január 15-ig kell az adóbevallásukat benyújtaniuk. A bevallásban a 2,5 millió Ft adóalap időarányos részét kell feltüntetni. A fennmaradó 2022. szeptember 1. és 2022. december 31. közötti időszakról pedig 2023. május 31-ig kell bevallást benyújtaniuk. E bevallás-benyújtás során az adóalany dönthet arról, hogy egyszerűsített adóalap-megállapítást alkalmaz-e: átalányadózó esetén vagy 8 millió forint nettó árbevétel alattiként vagy KIVA alanyként. Amennyiben ezekre nincs lehetőség, akkor a főszabály szerinti adóalap-számítást kell alkalmaznia.

- Azok az adóalanyok, akik „régi KATA” alanyként és „új KATA” alanyként is nyilatkoztak az egyszerűsített iparűzési adóalap-megállapítás választásáról (és nem szüneteltették az év során a tevékenységüket) a 2022. adóévről - ha adóalap-mentességet kívánnak igénybe venni az iparűzési adóban - akkor 2023. január 15. helyett 2023. május 31-ig nyújthatják be adóbevallásukat.

- Azok az „új KATA” alanyok, akik csak 2022. szeptember 1-jétől, illetve azt követően nyilatkoztak az egyszerűsített iparűzési adóalap-megállapítás választásáról (és nem szüneteltették az év során a tevékenységüket) a 2022. adóévről - ha adóalap-mentességet kívánnak igénybe venni az iparűzési adóban - akkor 2023. január 15. helyett 2023. május 31-ig nyújthatják be adóbevallásukat.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Válaszleveleket készített a sajtó megkeresésére, főépítészi tájékoztatást nyújtott az ügyfelek részére.

Az  egyes egyetemes szolgáltatási árszabásokról szóló rendelet értelmében helyszíni szemléket folytatott le és hatósági bizonyítványokat állított ki a családi fogyasztói közösségek gázár-támogatásának igényléséhez.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

Az előző beszámoló óta az osztály munkáját érintően az alábbi *jogszabály-módosítás* lépett hatályba.

Az általános közigazgatási rendtartásról szóló 2016. évi CL. törvény (Ákr.) 2023. január 1. napjától hatályos változása alapján az eljárás a kérelemnek az eljáró hatósághoz történő megérkezésének időpontjában indul (korábban az eljáró hatósághoz történő megérkezését követő napon indult). A módosítás fontos hatása, hogy így az ügyintézési határidő kezdőnapja nem a kérelem beérkezését követő nap, hanem a kérelem beérkezésének napja.

Az **Általános Hatósági Iroda** 2022. november–december havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2022. november 1 – december 31. között az alábbi új anyakönyvi események történtek:

* születés anyakönyvezése: 318,
* házasságkötés: 43,
* haláleset anyakönyvezése: 371.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2022. november 1 – december 31. között a bejegyzett események száma az alábbiak szerint alakult:

* születési események és ehhez kapcsolódó változások: 602,
* házassági bejegyzések és ehhez kapcsolódó változások: 219,
* halotti bejegyzések: 21.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2022. november–december hónapban 35 ügyben kellett elvégezni ezeket a feladatokat.

2022. november 8-án 13 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők 2022. november–december hónapban közreműködtek 1 állampolgársági eskütételen és 1 névadó ünnepségen is.

Továbbá az alapfeladatokon túl az alábbi városi ünnepségeken is közreműködtek:

* november 1-jén a Halottak napi műsoron;
* november 12-én a Szent Márton díjátadó gálán.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2022. november 1–december 31. között 231 ügyben indult meg a hagyatéki leltározás, összesen 2010 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2022. november – december hónapban összesen 148 kérelem érkezett:

* 72 kereskedelmi tevékenységgel kapcsolatos kérelem;
* 53 kereskedelmi és kulturális célú közterület-használati kérelem;
* 9 teleppel kapcsolatos kérelem;
* 4 szálláshely szolgáltatási tevékenységgel kapcsolatos kérelem;
* 9 rendezvénytartási kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. A nyilvántartás felülvizsgálata során 2022. november – december hónapban 55 kereskedelmi üzlet adatainak felülvizsgálatára került sor, amely alapján 38 nyilvántartásba vett kereskedelmi tevékenység került hivatalból törlésre.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2022. november–december hónapban 7 új bejelentés érkezett a jegyzőhöz állatvédelmi ügyben. Ebben az időszakban 8 helyszíni szemlére került sor, és 12 állatvédelmi hatósági ügyben született határozat, amelyekben figyelmeztetés szankció, valamint meghatározott munkára kötelezés került alkalmazásra az állatvédelmi jogszabályok megsértése miatt.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2022. november 1 – december 31. közötti időszakban 1 növényvédelmi tárgyú bejelentés érkezett. Ebben a hatáskörben az iroda 4 esetben végzett bejelentés, illetve saját észlelés alapján hatósági ellenőrzést (helyszíni szemle). A jogsértést tapasztalt esetekben a jegyzőkönyvek alapján eljárásokat kezdeményezett a Vas Megyei Kormányhivatal Agrárügyi Főosztály Növény- és Talajvédelmi Osztályánál.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2022. november–december hónapban 12 birtokvédelmi kérelmet nyújtottak be. A folyamatban lévő ügyek közül 13 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2022. november–december hónapban a Közterület-felügyelet bejelentése alapján 10 esetben indult eljárás. A folyamatban levő ügyek közül 2022. november–december hónapban 14 közigazgatási eljárás zárult le, ebből 5 személy esetében került sor közigazgatási szankció (figyelmeztetés) alkalmazására.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2022. november–december hónapban összesen 214 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2022. november–december hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2022. november | 95 | 80 |
| 2022. december | 79 | 59 |

Fentieken túl az ügyfélszolgálati ügyintéző 2022. december hónapban tájékoztatást adott és közreműködött a LED-csere program kapcsán a jelentkezők nyilvántartásba vételében, összesen 203 ügyfél számára nyújtott segítséget.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***, aki ellátja a védelmi és biztonsági igazgatással kapcsolatos feladatokat. Döntésre előkészíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szervezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelem helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó **Közterület-felügyelet** 2022. november 1–december 31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 323 db lakossági bejelentés érkezett. A lakossági bejelentések a Közterület-felügyelet felé 285 esetben telefonon, 31 esetben elektronikus úton, 7 esetben pedig személyesen történtek.

A Szombathelyi Rendőrkapitányság hivatalos megkeresésére 18 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 1 esetben alkalmazott hangszórón keresztül figyelmeztetést, valamint 10 esetben alkalmazott feljelentést. 107 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 28 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 27 esetben, a Polgármesteri Hivatal más szervezeti egysége a munkavégzésük elősegítése érdekében 1 esetben kért segítséget.

1. Gépkocsizó reagáló szolgálat

A reagáló szolgálat a fenti időszakban 466 esetben alkalmazott szabálysértések észlelése esetén figyelmeztetést. 3 esetben helyszíni bírságot szabott ki, illetve 37 esetben alkalmaztak feljelentést, és 2171 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 31 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 686 esetben alkalmaztak figyelmeztetést. Közrendvédelmi szabálysértések miatt a felügyelők 21 esetben éltek a figyelmeztetés lehetőségével.

Helyszíni bírságot közúti közlekedési szabályok megszegése miatt 3 esetben szabtak ki. A kiszabott bírságok összege összesen 35.000,- forint volt. Közigazgatási eljárást közlekedési szabályszegés miatt 2 esetben indítottak.

Helyszíni bírságot közrendvédelem elleni szabálysértések megszegése miatt 1 esetben szabtak ki. A kiszabott bírság összege 10.000,- forint volt.

Szabálysértési feljelentést közúti közlekedési szabályok megszegése miatt 5 esetben, közrend elleni szabálysértés elkövetése miatt 1 esetben alkalmaztak a felügyelők.

A járőrszolgálat által mobiltelefonos applikáción keresztül összesen 23 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított.

A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartják, olykor növelik.

A Zanati út – Sas utca sarkán szinten tartották az ellenőrzések és az intézkedések számát, amelynek köszönhetően a hajléktalan életmódot folytató személyek megjelenése minimálisra csökkent.

Az elmúlt időszakban a Fő téri Adventi vásáron történt betörés elkövetője dokumentálásra, majd a helyszínen a rendőrség által elfogásra került. Az Adventi vásáron történt bűncselekmények elkövetői egy folyamatban lévő ügy kivételével maradéktalanul felderítésre kerültek, valamint a szükséges intézkedések végrehajtása megtörtént.

1. Mezőőri szolgálat

A mezőőri szolgálat munkatársai a külterületi részeken 3 esetben észleltek és dokumentáltak illegális hulladéklerakást, amelyben a szükséges intézkedéseket maradéktalanul megtettük és lefolytattuk.

Ezekből az esetekből 3 esetben indítottunk közigazgatási eljárást az illetékes Kormányhivatal felé.

Redmine applikáción keresztül 3 esetben történt jelzés leadása.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2022. november–december tevékenységéről az alábbiakban számolok be:

|  |  |
| --- | --- |
| **2022. november 1–december 31.** | **db** |
| 2022. november 1. napján a telepen lévő kutyák száma | 11 |
| Közterületen befogott kutya | 12 |
| A telepről a gazdának átadott kutya | 8 |
| Örökbeadott kutya | 1 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Lakossági bejelentésre közterületen keresett, de meg nem talált kóbor eb | 7 |
| Kutyatetem | 6 |
| Egyéb állattetem (galamb, sün, macska, patkány stb.) | 19 |
| 2022. december 31. napján a telepen lévő kutyák száma | 14 |

1. Egyéb feladatok

*Forgalomra alkalmatlan gépjárművek:* A fenti időszakban összesen 47 esetben történt észlelés. 8 db gépjármű került elszállításra, amelyből 1 esetben történt meg a kiváltás a tulajdonos által.

A közterületről a korábbi években elszállított gépjárművek közül forgalomból való végleges kivonás az illetékes kormányhivatal által 17 esetben történt. Ezen felül folyamatban lévő kérelmezési eljárásunk 1 esetben van.

A Közterület-felügyelet a tulajdonjogban történt változás bejegyzésének elmulasztása miatt november–december hónapban 1 esetben kezdeményezte jármű ideiglenes kivonását.

A közterületi járőrszolgálat 10 esetben észlelt olyan gépjárművet, amely hatósági jelzéssel nem rendelkezett.

November–december hónapban a hatályos jogszabályok alapján 3 db gépjármű került bontó-hulladékkezelő részére átadásra megsemmisítés végett.

*Illegális hulladék elhelyezés:* A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 9 esetben kezdeményezett a felügyelet közigazgatási eljárást.

*Zöld területen való várakozás miatti közigazgatási eljárás:* A fenti időszakban összesen 46 esetben indított az iroda új közigazgatási hatósági eljárást az elkövetett szabályszegések miatt. Összesen 44 esetben történt határozathozatal, amelyből 29 esetben figyelmeztetés közigazgatási szankció került kiszabásra, 15 határozatban pedig a jogsértés el nem követése került megállapításra.

Jelenleg 44 közigazgatási eljárás van folyamatban.

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 8 esetben indított közigazgatási eljárást forgalomra alkalmatlan gépjármű közterületen történő engedély nélküli tárolása miatt.

*Rendezvénybiztosítások:* 2022. november–december hónapban rendezvénybiztosítással kapcsolatos felkérések a Közterület-felügyelet irányába az alábbiak szerint érkeztek:

* 2022. november 1.: Halottak napi megemlékezés biztosítása;
* 2022. november 8–november 29. között: összesen 7 esetben városi utcatakarítással kapcsolatos területürítés, valamint zárás;
* 2022. november 18–december 23. között: folyamatos ellenőrzés az Adventi vásár területén. A biztosítás eredményeként elmondható, hogy többek közt a rendőrséggel közösen együttműködve sikeresen elfogásra került egy pavilon-feltörő személy is.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző Közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Szedreskert szabadtéri közösségi térré fejlesztése (CLLD)** | Az összegzés kiküldésre került, a szerződés a nyertes ajánlattevővel, az Alpok Terra Kft-vel 2022. december 6. napjától megköthető. |
| 2. | **TOP – Képtár vizesblokk felújítása IV.** | A támogató tartalmú tanúsítványt 2023. január 10. napján kapta kézhez az iroda, az ajánlati felhívás hirdetménye 2023. január 12. napján feladásra került. Ajánlattételi határidő: 2023. február 2. |
| 3. | **Gyöngyös patak hídrekonstrukció II.** | Az összegzés kiküldésre került, a szerződés a nyertes ajánlattevővel, a Szkendó Kft-vel 2022. december 22. napjától megköthető. |
| 4. | **Gyöngyösszőllősi klubház (CLLD)** | A KBB 2022. december 15-i ülésén az eljárást megindító dokumentumokat elfogadta, az ajánlattételi határidő: 2023. február 1. |
| 5. | **Belvárosi közösségi tér fejlesztése – Vállalkozói központ ( CLLD)** | A szerződés a nyertes ajánlattevővel, a Vasi Bádogos Kft-vel 2022. december 9. napján aláírásra került. |

A **Beruházási Iroda** vezetője az alábbi tájékoztatást adta az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás előkészítés alatt van.

**Szombathely-Balogunyom településeket összekötő kerékpárút** kivitelezése befejeződött, a műszaki átadás-átvételi eljárás lezárult, az elkészült kerékpárút forgalomba-helyezési eljárása folyamatban van.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat: a munkavégzés folyamatos, a készültségi szint elérte a 80 %-ot. Az eszközbeszerzésre vonatkozó közbeszerzési eljárás lezárult, a nyertes szervezetekkel a szerződéskötések megtörténtek.

**Szombathely, Esterházy Antal utca új bölcsőde közterületről megközelíthető parkolóinak** kiépítésére vonatkozó a kivitelezési munkák befejeződtek, a műszaki átadás-átvételi eljárás lezárult.

**TOP-6.1.4-16 „Képtár turisztikai fejlesztése”** című pályázat: az informatikai eszközök beszerzése sikeresen lezárult, az eszközök átadásra kerültek. A Képtár épületébe látogatók részére fenntartott női-férfi vizesblokk felújítására vonatkozó közbeszerzési eljárás előkészítése folyamatban van.

**TOP-6.1.5-15-SH1-2019-00002 Ferenczy I. utcai fejlesztés:** a kivitelezés folyamatos, jelenleg 80% készültségi szinten áll.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kivitelezéssel összefüggő vállalkozási szerződés aláírása folyamatban van.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítás: a kivitelezési munkák befejeződtek, a műszaki átadás-átvételi eljárás lezárult.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** az örökségvédelmi engedély rendelkezésre áll, a kiviteli tervdokumentáció és az árazott költségvetés elkészült. A műszaki ellenőr beszerzése megtörtént. A kivitelező beszerzésére irányuló eljárás előkészítése folyamatban van.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelező beszerzésére vonatkozó I. és II. közbeszerzési eljárás fedezet hiányában eredménytelenül zárult, a műszaki tartalom átdolgozása a III. közbeszerzési eljárás indítása folyamatban van.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a kivitelezéssel összefüggő vállalkozási szerződés aláírásra került, a munkaterület átadása megtörtént. A kivitelezési munkák előkészítése megkezdődött.

**RRF 1.1.2-2021 azonosító számú „Bölcsődei nevelés fejlesztése”:** az építési engedély 2023. január 9-én kiadásra került, a kiviteli tervek készítése folyamatban van.

**Panda energiamenedzsment szoftver:** A megbízott vállalkozó részére a fogyasztási adatokhoz, számlákhoz való hozzáférés biztosított. A szoftver használatával kapcsolatos tájékoztatás folyamatos, a 2022. októberi és novemberi riport rendelkezésünkre áll.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz (IH) kérelmet nyújtott be az Önkormányzat a Támogatási Szerződésben (továbbiakban: TSZ) megjelölt projekt fizikai befejezésének 2023. augusztus 31. napjára történő módosítására. A kérelem elbírálásához szükséges feltétel volt a SZOMHULL NKft. mint közszolgáltató megfelelőségi véleményének MEKH által történő kiállítása, amelyet az NKft. 2022. május 27-én megkapott, így az IH előtt elhárult az akadály a TSZ módosítására.

A MEKH által a megfelelőségre vonatkozóan kiadott határozat, valamint a TSZ módosítás benyújtása óta eltelt időre tekintettel az NFP Kft. ismételten - 2022. 06. 24-én - benyújtott az Irányító Hatóság részére TSZ módosítási kérelmet, új fizikai befejezési határidőként 2024. 08. 30-i határidőt megjelölve a Projekt előkészítésére és megvalósítására vonatkozó ütemezés alapján. Az új kérelmet az Irányító Hatóság ezidáig nem bírálta el és írásban értesítést sem küldött. Figyelemmel az új ütemezés szerinti 2023.12.31-i elszámolhatósági határidőn túli projekt fizikai befejezési határidőre, a Projekt további előkészítésének és megvalósításának feltétele, hogy az Irányító Hatóság hozzájáruljon a Projekt új fizikai teljesítési határidejéhez, és továbbra is biztosítsa a Projekt végrehajtásához szükséges támogatási forrást.

2022. szeptember 26-án a Miniszterelnökség Környezeti és Energiahatékonysági Fejlesztési Programok Végrehajtásáért felelős helyettes Államtitkársága értesítette az NFP Kft-t, hogy a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014.(XI.5.) Korm.rendelet 90. § (1) bekezdés a) és b) pontjaira hivatkozva eláll az Irányító Hatóság a TSZ-től, a benyújtott határidő módosításhoz nem járul hozzá, mert a projekt keretében támogatott tevékenység megvalósítására nincs lehetőség.

A döntéshez hozzájárult az Építési és Beruházási Minisztérium azon tevékenysége, amelyben valamennyi projekt átvilágítását elvégezték és a meg nem kezdett projekteket – figyelemmel a kialakult gazdasági és politikai helyzetre – a továbbiakban nem kívánják támogatni. A projekt így nem kerül megvalósításra, az Önkormányzatnak visszafizetési kötelezettsége nincs.

A projekt végleges lezárásaként a NFP Kft-vel kötött Konzorciumi szerződés megszüntetése folyamatban van.

**Gothard kastély állagmegóvási munkái:** az örökségvédelmi engedélyben rögzített előírások (egyéb szakértők bevonása, engedélyek megszerzése) miatt, illetve a rögzített feladatok megvalósításához szükséges a Támogatási szerződés módosítása, amely folyamatban van. A Közgyűlés 266/2021.(XII.16.) Kgy. sz. határozata alapján a támogatási összeg felhasználási lehetőségének biztosítása érdekében a Szalai Építész Iroda Kft-vel szerződést kötöttünk a csökkentett műszaki tartalmú tervek elkészítésére. A tervezők a kiviteli terveket leadták, a kivitelezői indikatív ajánlat beérkezett. A műszaki ellenőri szerződés a Savaria Városfejlesztési Kft-vel aláírásra került. A kivitelezői beszerzés eredménytelenül zárult, az eljárás ismételt kiírása SZMJV Versenyszabályzata szerint megkezdődött.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciója: a kivitelezési munkák folyamatosan zajlanak, a készültség meghaladja a 60%-ot.
* A Víztorony környezetének fejlesztése: a kivitelezési munka 100%-ban elkészült, a műszaki átadás-átvételi eljárás lezárult.
* A Szent István király utcai Gyöngyös-patak hídrekonstrukció: a II. körben a kivitelezésre vonatkozó ajánlatok beérkeztek, kiértékelésük megtörtént. A szerződés előkészítése megtörtént, várhatóan februárban kerül aláírásra.
* Belterületi útfejlesztésekkel összefüggésben: az összes helyszín tekintetében a felújítási munkák befejeződtek, a műszaki átadás-átvételi eljárások lezárultak.

**1625/2021. (IX.3.) Korm. határozat szerinti + 300 millió Ft támogatás:** Zanati kerékpárút fejlesztése projekt: A kivitelező kiválasztására vonatkozó közbeszerzési eljárás eredményesen zárult. A szerződéskötés 2022. augusztus 18-án megtörtént. A kivitelezési munkák megkezdődtek.

**Villamosenergia** beszerzésre vonatkozó közbeszerzési eljárásra egy ajánlat érkezett, az ajánlati ár 261 Ft/kWh. A kereskedelmi szerződés megkötésre került.

**Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítására** vonatkozó engedélyes tervdokumentáció elkészült, az építési engedély rendelkezésre áll. A műszaki ellenőri tevékenységre vonatkozó ajánlatok beérkeztek, a kiértékelés megtörtént. A szerződéskötés folyamatban van.

**Tervezések:**

* A Bakó utcai nagy játszótér tervezési feladatokra vonatkozóan a tervezés folyamatban van.
* A Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom kialakításával összefüggésben az engedélyezési és kiviteli tervek elkészítésére vonatkozó tervezői szerződés aláírásra került. Az engedélyes tervdokumentáció elkészült, az engedélyező hatóság felé benyújtásra került, az engedélyezési eljárás megindult.
* Az Acél utca, Alkotás utca, Bártfa utca (Hámor és Alkotás utca közötti szakasza ) Hámor utca, Ipar utca, Jegenye utca, Vas utca felújítására vonatkozó kivitelei tervek készítése folyamatban van.
* Az Északi Iparterület 02089/5-7 hrsz-ú ingatlan vonatkozásában ivóvízellátó és szennyvízelvezető hálózat vízjogi létesítési engedélyezési és kiviteli tervének elkészítésére, közműtanulmány készítésére és árazatlan költségvetés elkészítésére vonatkozó tervezői szerződés aláírásra került, a tervezési folyamat elindult.
* Az Északi Iparterület 02089/5 hrsz-ú ingatlan megközelítését biztosító út – és közlekedési csomópont építésére (I. ütem) engedélyezési és kiviteli terv elkészítésére a tervezői szerződés aláírásra került, a tervezési folyamat elindult.
* A Hunyadi János utca burkolat felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös patak híd felújítására vonatkozó engedélyes és kiviteli tervek elkészítésére, rehabilitációs szakmérnöki feladatok ellátására vonatkozó tervezői szerződés aláírásra került, a tervezés folyamatban van.
* A meglévő parkoló tervek tervfelülvizsgálatára vonatkozó szerződések – az alábbi helyszínek vonatkozásában – aláírásra kerültek: Bem J. u. 27., Bem J. u. 19-29., Szűrcsapó u. 6. és 8. sz., Barátság u. 17., Mikes-Károlyi csomópont, Kodály Zoltán u., Bakó-Kodály-Kassák tömbbelsők, Krúdy Gyula u. 2., Rohonci u. 26-36., Rohonci u. 33-35., Pázmány Péter krt. 25., Váci Mihály Általános Iskola és a Benedek Elek utcai "E-ON" transzformátor mögött, Patak utca.
* A Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési terveinek elkészítése tárgyában az engedélyezési tervdokumentáció az engedélyező hatóság és az Önkormányzat részére átadásra került.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában a Részletes Megvalósíthatósági Tanulmány (RMT). Az RMT alapján - a Szombathelyi Önkormányzat által korábban kijelölt 17 helyszínen - háromféle beruházást lehet megvalósítani, ESCO-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását/finanszírozását végző cég (ESCO) beszerzésére a közbeszerzési eljárás előkészítése megkezdődött. A projekthelyszín kiválasztásra került: Aréna sportcsarnok régi és új szárny, az épületekkel összefüggésben az E-on meghatalmazás a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek. Az ESCO cég beszerzésére vonatkozó közbeszerzési eljárást a Konzorciumvezető az ajánlattételi határidő előtt visszavonta.

**Víziközmű ügyek, víziközmű tulajdonnal és fejlesztéssel kapcsolatos intézkedések:** a Vasivíz Zrt. a Szombathely-Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási-pótlási munkáit ütemezetten végzi, a havaria jellegű kivitelezési munkák utólagosan kerülnek be a Gördülő Fejlesztési Tervbe (GFT). A 2023-2037 időszak GFT-je módosításának egyeztetése megtörtént. A 2011. évi CCIX. törvény és az 58/2013. (II.27.) Korm. rendelet szerint a Magyar Energetikai és Közmű-szabályozási Hivatal (MEKH) jóváhagyását megadta.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtésével és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2022. december 8. és 2023. január 11.* napja közti időszakban az ***iktatott ügyek száma 1148 db***, amelyből

* parkfenntartás 10 db,
* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek

bontása, útcsatlakozások kialakítása, rendezvények) 251 db,

* úthiba 52 db,
* behajtási engedély 35 db,
* telephely igazolások 8 db,
* köztemetők üzemeltetése és fenntartása 15 db,
* csapadékvíz-elvezetés 14 db,
* helyi közösségi közlekedés 31 db,
* köztisztaság 56 db,
* kéményseprő ipari közszolgáltatás 0 db,
* e-közműegyeztetés, a nem közművel összegyűjtött háztartási

szennyvíz begyűjtése és ártalommentes elhelyezése 3 db,

* közvilágítás 17 db,
* egyéb 40 db

**összesen: 532 db**

**Hatósági eljárást** folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2022. december 8. és 2023. január 11.* napja közti időszakban az iktatott hatósági ügyek szám **616 db**, amelyből

* fakivágás 47 db,
* közterület-használat 445 db,
* vízgazdálkodás 12 db,
* környezetvédelem (zajvédelem és egyéb) 73 db,
* hulladékgazdálkodás 39 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

A Parkerdő területére kettő darab zárható hulladékgyűjtő konténer került kihelyezésre a kommunális hulladék gyűjtése céljából, melynek a bérlését a város 2023. január 1-től megrendelte, de az elszállítás díját nem az önkormányzat fizeti.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

22 civil szervezet csatlakozott már a programhoz, így több park és játszótér örökbefogadása van folyamatban. Az együttműködési megállapodások megkötése folyamatosan történik. A civil szervezetek a város közparkjaiban segítik a SZOMPARK munkáját, lombhúzás tekintetében.

A SZOVA NZrt. és a SZOMPARK Kft folyamatosan végzi az utcatakarításokat a város különböző pontjain. A SZOVA NZrt. november 15-től elrendelte a téli készenlétet, amennyiben szükséges, a következő időszakban a síkosságmentesítést és a hóeltakarítást elvégzi.

A fenntartási feladatokat a költségvetés és kapacitás függvényében – az időjárás által is befolyásoltan – folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, lombhúzást folyamatosan végzi. Megkezdődtek a Csónakázótó körüli sétány burkolatának felújítási, valamint a városban lévő fák metszési munkái.

2022. júliusában megkezdődött Szombathely város Környezetvédelmi Programjának elkészítése, amely dokumentum a Közgyűlés elfogadó döntése után válik véglegessé.

A redmine rendszeren keresztül, a „Szépítsük Együtt Szombathelyt” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. A város több pontján teljes járdaszakaszok felújítása valósult meg.

A Közterület-felügyelettel szoros az együttműködés mind az illegális hulladéklerakások felszámolása, mind pedig a szabálytalan parkolások visszaszorítása és a biztonságos közlekedés érdekében.

A forgalmi rend változásokkal kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Az iroda gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban befejeződött Szombathely Megyei Jogú Város Önkormányzata 2021. évi költségvetésének és zárszámadásának tárgyában lefolytatott vizsgálat. Ezen vizsgálat elvégzésével a 2022. évre tervezett ellenőrzések teljes-körűen lefolytatásra kerültek.

A 2023. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2022. decemberi ülésén fogadta el.

Az iroda a jóváhagyott felügyeleti tervnek megfelelően 2023. januárban új vizsgálatot indított el a Szombathelyi Egészségügyi és Kulturális Intézmények Gazdasági Ellátó Szervezeténél a 2018-2021. gazdasági évekre vonatkozó költségvetési gazdálkodás szabályszerűségének vizsgálata tárgyában, az alábbi szempontok szerint:

* a gazdálkodás szervezettsége, célszerűsége;
* az intézmény pénzügyi gazdálkodása;
* számviteli előírások érvényesülése;
* az intézményi vagyon változásának értékelése;
* a leltározás és a selejtezés ellenőrzése;
* gépjárművek üzemeltetésének ellenőrzése;
* a belső kontrollrendszer kialakítása és működtetése.

A vizsgálat várhatóan február közepén fejeződik be.

A **Gondnoksági Iroda** vezetője az alábbi tájékoztatást adta az iroda tevékenységéről:

Az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el az iroda:

* a Hivatal feladatainak ellátásával kapcsolatos feladatok tekintetében a versenyeztetési eljárások lefolytatása;
* közüzemi szerződések megkötése;
* az Adventi vásárral kapcsolatos feladatok koordinálása;
* az Adventi vásár zárása után a pavilonok bontása, díszvilágítás leszerelése;
* az állategészségügyi és ebrendészeti telepen tetőfelújítás, kerítés javítása;
* a teljes Hivatalt érintő éves tűz- és munkavédelmi oktatás lebonyolítása;
* hőközpont javítása, versenyeztetés és szerződés megkötése;
* a hivatali és önkormányzati raktárakkal kapcsolatos versenyeztetés, szerződéskötés;
* írószer- és tisztítószer-beszerzések;
* az írószerraktár év végi leltározása.

Kérem a Tisztelt Közgyűlést tájékoztatóm elfogadására.

**Szombathely, 2023. január „ ”**

**/: Dr. Károlyi Ákos :/**

**HATÁROZATI JAVASLAT**

**….…/2023. (I. 26.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal